Ključne poruke

Kad su pristupile EU-u, Bugarska, Slovačka i Litva obvezale su se zatvoriti osam nuklearnih reaktora starijeg sovjetskog dizajna prije isteka njihova planiranog vijeka trajanja. EU se obvezao pružati financijsku pomoć za sigurnu razgradnju tih reaktora. Potpora EU-a u razdoblju 2014.–2020. uređena je dvjema uredbama Vijeća u kojima su navedeni ciljevi u odnosu na koje se u ovom izvješću analizira napredak 2020.

Bugarska, Slovačka i Litva ostvarivale su tijekom 2020. bitan napredak u razgradnji svojih nuklearnih elektrana. Aktivnosti demontiranja su u tijeku, a oporabljeni materijali recikliraju se ili tretiraju kao radioaktivni otpad. Troškovi radova obavljenih od 2014. u skladu su s proračunom, a kašnjenja u pojedinim projektima nadoknađena su promjenom planova za buduće aktivnosti. Međutim, za sva se tri programa povećao rizik od kasnijeg završetka te će biti potrebno preispitati njihov raspored. Ta eventualna kašnjenja neće utjecati na EU-ovu financijsku potporu za programe Kozloduj, Bohunice i Ignalina tijekom VFO-a za razdoblje 2021.–2027. Odabir tehničkog rješenja za demontiranje reaktorâ nuklearne elektrane Ignalina bit će presudan za potvrdu datuma završetka tog programa i ukupnog potrebnog financiranja nakon 2027.

Na napredak na svim trima lokacijama utjecala je kriza uzrokovana bolešću COVID-19, zbog koje je dio osoblja poslan na privremeni dopust, a stručnjaci i izvoditelji radova iz inozemstva imali su ograničen pristup lokacijama. Mjere za osiguravanje sigurnog nastavka aktivnosti uključivale su održavanje fizičkog razmaka, upotrebu dodatne zaštitne opreme i testiranje. Tim se mjerama znatno umanjio kratkoročan učinak na ključne etape projekta, a EU je nastavio pružati potporu za plaće radnika u tim teškim okolnostima.

Završetak programa razgradnje nuklearne elektrane Kozloduj (Bugarska) planira se za kraj 2030. Sličnost konstrukcija reaktora Kozloduj i Bohunice omogućava razmjenu iskustava, metoda i alata, čime se smanjuju rizici i troškovi. Dekontaminacija primarnih krugova u elektrani Kozloduj priprema se na temelju iskustva stečenog u elektrani Bohunice, iz koje je prevezena oprema za dekontaminaciju. Istovremeno je ostvaren dobar napredak u demontiranju ostalih krugova.

U nuklearnoj elektrani Bohunice (Slovačka) nastavljeni su radovi na demontiranju sustava za rashlađivanje i pomoćnih sustava reaktora. Subjekt nadležan za razgradnju prevezao je reaktorsku tlačnu posudu u radionice za rezanje radi usitnjavanja i pakiranja. Dovršeno je i razdjeljivanje i pakiranje prvog generatora vodene pare. Odobreni raspored, prema kojem bi radovi trebali biti dovršeni 2025., preispituje se u skladu s najnovijim kretanjima.

U nuklearnoj elektrani Ignalina (Litva) konstrukcija reaktora uključuje veliku grafitnu jezgru, čija je razgradnja prva takve vrste. Planira se da će cjelokupni program razgradnje trajati do 2038. Stoga je postupak demontiranja u ranijoj fazi. Do kraja 2020. iz zgrada reaktora uklonjeno je 98 % istrošenog goriva, koje je prebačeno u sigurno suho skladište. Očekuje se da će prebacivanje trajati do listopada 2022. U međuvremenu su započele pripreme za demontiranje jezgri reaktora. Utvrđuju se i ocjenjuju moguće opcije za ublažavanje uključenih rizika, a nastavak radova očekuje se 2022.

Završetak programâ razgradnje sve do njihova planiranog krajnjeg stanja zahtijeva dodatno financiranje osigurano u okviru dviju novih uredbi Vijeća za nastavak programa u razdoblju 2021.–2027. Njima se, među ostalim, utvrđuju razine nacionalnih doprinosa, čime se uklanjaju preostale nesigurnosti u pogledu raspoloživosti potrebnog financiranja.